Nærri allt grænmeti merkt án þess að hafa hlotið vottun Snærós Sindradóttir skrifar 27. júní 2014 00:01 Vistvæn framleiðsla Nær allar vörur frá Sölufélagi garðyrkjumanna eru merktar sem vistvænar landbúnaðarafurðir þrátt fyrir að lögbundna vottun að baki notkuninni skorti . Fréttablaðið / HAG Nærri allt grænmeti frá stærsta dreifingaraðila grænmetis á Íslandi , Sölufélagi garðyrkjumanna , er merkt með vottuninni Vistvæn landbúnaðarafurð . Vottunin er byggð á reglugerð sem gefin var út árið 1998 en hefur ekki verið fylgt eftir með eftirliti um langt árabil . Nokkrir garðyrkjubændur , sem nota merkinguna , hófu framleiðslu eftir að hætt var að gefa vottunina út . „ Menn hafa haldið það að ef þeir færu eftir stöðlunum þá mættu þeir nota merkið , “ segir Gunnlaugur Karlsson , framkvæmdastjóri Sölufélags garðyrkjumanna . „ Annaðhvort er kominn tími á að hætta alveg með þetta eða að fara að fylgja því eftir að það sé í lagi með þá sem eru að nota þetta . “ Á meðal framleiðenda sem hófu ræktun eftir að hætt var að gefa vottunina út eru Jarðarberjaland sem hóf framleiðslu árið 2011 og Sólbyrgi sem hóf framleiðslu árið 2008 . Vörur frá þessum framleiðendum eru merktar sem Vistvæn landbúnaðarafurð . Samkvæmt upplýsingum frá Magnúsi Ágústssyni , garðyrkjuráðunaut hjá Ráðgjafarmiðstöð landbúnaðarins , eru þeir staðlar sem settir voru upp í tengslum við vottunina úreltir . Þá mátti vistvænn búskapur ekki nota meira en 180 kg af köfnunarefni á hektara við ræktun grænmetis en nú er almennt miðað við 80 til 100 kg á sama svæði . „ Þetta er góð hugmyndafræði en það verður auðvitað að vera eftirlitsaðili sem staðfestir að þetta sé rétt , “ segir Gunnlaugur . Unnið er að því að koma á fót svokallaðri gæðahandbók í matjurtaframleiðslu sem taka á við eftirlitshlutverki . „ Við erum að reyna að sinna því gæðastarfi sem við viljum halda sem staðli . Ef það er ekki til staðar þá missir merkið sitt upphaflega markmið , “ segir Bjarni Jónsson , framkvæmdastjóri Félags garðyrkjubænda . Guðrún Arndís Tryggvadóttir , framkvæmdastjóri Náttúran.is , segir að hugtakið vistvænn landbúnaður sé merkingarlaust og í raun sé verið að tala um hefðbundinn landbúnað . „ Í raun þýðir þetta ekki meira en það að gæðastöðlum sé fylgt og þá fylgjast bændur með hvað þeir nota af efnum . Það þýðir samt ekki að það sé bannað að nota þau . Þetta er í raun bara eins og venjulegur landbúnaður . “ Hún segir að merkingin hjálpi til við ákveðna ímynd sem Ísland hafi . „ Þetta er kannski ekki gert til að blekkja beint . Þetta er bara ákveðin sannfæring um að Ísland sé allt vistvænt og æðislegt . “